


	Európsky parlament
2024-2029
	[image: EP logo RGB_Mute]



PRIJATÉ TEXTY

[bookmark: TANumber]P10_TA(2026)0220
[bookmark: title]Správa Komisie o Kosove za rok 2025
[bookmark: DocNumber]
[bookmark: Commission]Výbor pre zahraničné veci
[bookmark: PE]PE784.231
[bookmark: Sujet][bookmark: References]Uznesenie Európskeho parlamentu zo 17. júna 2026 o správe Komisie o Kosove za rok 2025 (2025/2252(INI))
Európsky parlament,
–	so zreteľom na Dohodu o stabilizácii a pridružení medzi Európskou úniou a Európskym spoločenstvom pre atómovú energiu na jednej strane a Kosovom na strane druhej[footnoteRef:2], ktorá nadobudla platnosť 1. apríla 2016, [2:  	Ú. v. EÚ L 71, 16.3.2016, s. 3., ELI: http://data.europa.eu/eli/agree_internation/2016/342/oj.] 

–	so zreteľom na žiadosť Kosova o členstvo v Európskej únii z 15. decembra 2022,
–	so zreteľom na žiadosť Kosova o členstvo v Rade Európy z 12. mája 2022,
–	so zreteľom na Rámcovú dohodu medzi Európskou úniou a Kosovom o všeobecných zásadách účasti Kosova na programoch Únie[footnoteRef:3], ktorá nadobudla platnosť 1. augusta 2017, [3:  	Ú. v. EÚ L 195, 27.7.2017, s. 3, ELI: http://data.europa.eu/eli/agree_internation/2017/1388/oj.] 

–	so zreteľom na nariadenie Európskeho parlamentu a Rady (EÚ) 2021/1529 z 15. septembra 2021, ktorým sa zriaďuje nástroj predvstupovej pomoci (IPA III)[footnoteRef:4], [4:  	Ú. v. EÚ L 330, 20.9.2021, s. 1, ELI: http://data.europa.eu/eli/reg/2021/1529/oj.] 

–	so zreteľom na nariadenie Európskeho parlamentu a Rady (EÚ) 2023/850 z 19. apríla 2023, ktorým sa mení nariadenie (EÚ) 2018/1806 uvádzajúce zoznam tretích krajín, ktorých štátni príslušníci musia mať víza pri prekračovaní vonkajších hraníc členských štátov, a krajín, ktorých štátni príslušníci sú oslobodení od tejto povinnosti[footnoteRef:5], pokiaľ ide o Kosovo, a ktorým sa od 1. januára 2024 umožňuje bezvízový režim pre držiteľov biometrických pasov vydaných Kosovom, [5:  	Ú. v. EÚ L 110, 25.4.2023, s. 1, ELI: http://data.europa.eu/eli/reg/2023/850/oj.] 

–	so zreteľom na nariadenie Európskeho parlamentu a Rady (EÚ) 2024/1449 zo 14. mája 2024 o zriadení Nástroja na podporu reforiem a rastu pre západný Balkán[footnoteRef:6], [6:  	Ú. v. EÚ L, 2024/1449, 24.5.2024, ELI: http://data.europa.eu/eli/reg/2024/1449/oj.] 

–	so zreteľom na závery predsedníctva zo zasadnutia Európskej rady v Solúne, ktoré sa konalo 19. a 20. júna 2003,
–	so zreteľom na samity EÚ – západný Balkán, ktoré sa konali v rokoch 2018, 2020 a 2021 v Sofii, v Záhrebe a v Brde pri Kranju, a na vyhlásenia z nich,
–	so zreteľom na stretnutie vedúcich predstaviteľov krajín západného Balkánu, ktoré sa uskutočnilo 1. júla 2025 v Skopje (Severné Macedónsko), o pláne rastu pre západný Balkán,
–	so zreteľom na vyhlásenie prijaté na samite EÚ – západný Balkán, ktorý sa konal 17. decembra 2025,
–	so zreteľom na závery Predsedníctva zo 16. decembra 2025 o rozširovaní,
–	so zreteľom na berlínsky proces, ktorý sa začal 28. augusta 2014,
–	so zreteľom na závery predsedu zo samitu o berlínskom procese, ktorý sa konal 22. októbra 2025,
–	so zreteľom na oznámenie Komisie zo 6. októbra 2020 s názvom Hospodársky a investičný plán pre západný Balkán (COM(2020)0641),
–	so zreteľom na oznámenie Komisie z 8. novembra 2023 s názvom Nový plán rastu pre západný Balkán (COM(2023)0691),
–	so zreteľom na oznámenie Komisie z 20. marca 2024 o reformách pred rozšírením a o preskúmaní politík (COM(2024)0146),
–	so zreteľom na oznámenie Komisie zo 4. novembra 2025 s názvom Oznámenie o politike rozširovania EÚ za rok 2025 (COM(2025)0690) a na sprievodný pracovný dokument útvarov Komisie s názvom Správa o Kosove za rok 2025 (SWD(2025)0752),
–	so zreteľom na Zmluvu o založení Energetického spoločenstva, podpísanú 25. októbra 2005 v Aténach, ktorej cieľom je rozšíriť pravidlá vnútorného trhu EÚ s energiami na juhovýchodnú Európu,
–	so zreteľom na rezolúciu Bezpečnostnej rady OSN č. 1244 z 10. júna 1999, na poradné stanovisko Medzinárodného súdneho dvora (MSD) z 22. júla 2010 k otázke súladu jednostranného vyhlásenia nezávislosti Kosova s medzinárodným právom a na rezolúciu Valného zhromaždenia OSN č. 64/298 z 9. septembra 2010, ktorou sa uznal obsah stanoviska Medzinárodného súdneho dvora a privítala pripravenosť EÚ uľahčiť dialóg medzi Srbskom a Kosovom,
–	so zreteľom na nepretržité zosúlaďovanie sa Kosova so spoločnou zahraničnou a bezpečnostnou politikou EÚ;
–	so zreteľom na prvú dohodu o zásadách upravujúcich normalizáciu vzťahov medzi Srbskom a Kosovom z 19. apríla 2013, na dohody z 25. augusta 2015 a na prebiehajúci dialóg o normalizácii vzťahov sprostredkovaný EÚ,
–	so zreteľom na dohodu z Bruselu z 27. februára 2023 a dohodu z Ochridu z 18. marca 2023 a na vykonávaciu prílohu k nim,
–	so zreteľom na pokračujúcu prítomnosť a mandát mierových síl v Kosove pod vedením NATO, ktoré naďalej pomáhajú udržiavať bezpečné a chránené prostredie a slobodu pohybu v Kosove,
–	so zreteľom na rozhodnutie Rady (SZBP) 2025/1161 z 5. júna 2025, ktorým sa mení jednotná akcia 2008/124/SZBP o misii Európskej únie na podporu právneho štátu v Kosove (EULEX Kosovo)[footnoteRef:7] a ktorým sa predĺžil mandát misie do 14. júna 2027, [7:  	Ú. v. EÚ L, 2025/1161, 6.6.2025, ELI: http://data.europa.eu/eli/dec/2025/1161/oj.] 

–	so zreteľom na záverečnú správu volebnej pozorovateľskej misie Európskej únie o parlamentných voľbách v Kosove v roku 2025,
–	so zreteľom na svoje predchádzajúce uznesenia o Kosove,
–	so zreteľom na spoločné odporúčania, ktoré 9. decembra 2024 prijal Parlamentný výbor pre stabilizáciu a pridruženie EÚ – Kosovo na svojej 12. schôdzi, 
–	so zreteľom na index vnímania korupcie organizácie Transparency International z roku 2025,
–	so zreteľom na svetový rebríček slobody tlače za rok 2025, ktorý uverejnila organizácia Reportéri bez hraníc,
–	so zreteľom na služobnú cestu na účely zistenia potrebných skutočností do Prištiny v rámci platformy Rady Európy pre bezpečnosť novinárov v dňoch 24. a 25. marca 2026,
–	so zreteľom na článok 55 rokovacieho poriadku,
–	so zreteľom na správu Výboru pre zahraničné veci ((A10-0166/2026), 
[bookmark: _Hlk222084676]A.	keďže politika rozširovania je jedným z najúčinnejších nástrojov zahraničnej politiky EÚ, jednou z najúspešnejších politík na stimulovanie a podporu zásadných reforiem v krajinách zapojených do procesu rozširovania a strategickou geopolitickou investíciou do dlhodobého mieru, stability a bezpečnosti na celom kontinente;
B.	keďže demokracia, ľudské práva a právny štát sú základnými hodnotami, na ktorých je EÚ založená; keďže tieto základné hodnoty nemôžu byť v rámci procesu rozširovania ohrozené;
C.	keďže ústava Kosovskej republiky je z hľadiska práv menšín jednou z najviac progresívnych;
D.	keďže každá krajina zapojená do procesu rozširovania sa posudzuje prísne na základe svojich vlastných zásluh; keďže časový harmonogram a pokrok v procese pristúpenia je určený vykonávaním potrebných reforiem a dodržiavaním súboru kritérií a spoločných európskych hodnôt; keďže prístupový proces nemôže pokračovať bez toho, aby sa realizovali potrebné reformy;
E.	keďže cesta Kosova k členstvu v EÚ závisí aj od normalizácie vzťahov so Srbskom a od dobrých susedských vzťahov;
F.	keďže ochrana integrity demokratických procesov sa stala ústredným hľadiskom politiky rozširovania EÚ; keďže Kosovo je vystavené zahraničnému zasahovaniu a dezinformačným kampaniam, najmä z Ruska, a to aj prostredníctvom srbských nacionalistických médií, ktorých cieľom je destabilizovať demokratické inštitúcie, oslabiť spoločenskú súdržnosť a zabrániť európskej integrácii Kosova; keďže posilnenie demokratickej odolnosti je neoddeliteľnou súčasťou plnenia politických kritérií na pristúpenie;
G.	keďže v rozpore so všeobecnou európskou líniou nezávislosť Kosova zatiaľ neuznali Cyprus, Grécko, Rumunsko, Slovensko ani Španielsko;
Záväzok v súvislosti s pristúpením k EÚ
1.	oceňuje trvalý záväzok Kosova týkajúci sa pristúpenia k EÚ, ktorý odráža jasnú strategickú geopolitickú voľbu, ktorá zvyšuje bezpečnosť, pevné európske ukotvenie, všeobecnú zhodu medzi stranami v otázke európskej integrácie, ako aj vysokú úroveň podpory verejnosti európskej ceste Kosova, najmä prostredníctvom rozvoja úzkych a konkrétnych vzťahov s Európskou úniou;
2.	opätovne zdôrazňuje svoje pevné presvedčenie, že budúcnosť Kosova je v EÚ, a to najmä vzhľadom na súčasnú geopolitickú dynamiku v regióne, rýchle a zásadné zmeny vo svetovej politike a rastúcu konkurenciu zo strany autoritárskych režimov; zdôrazňuje, že zbližovanie Kosova a EÚ je súčasťou postupného integračného procesu, ktorý presahuje rámec samotného formálneho pristúpenia; zdôrazňuje, že konkrétne formy spolupráce a postupná integrácia, najmä prostredníctvom odvetvových partnerstiev, účasť na programoch EÚ, ako je Erasmus+, ako aj začlenenie do niektorých európskych politík, sú základnými pákami na posilnenie väzieb s Kosovom; zdôrazňuje, že tieto nástroje pomáhajú upevniť európske zakotvenie Kosova a reagovať na geostrategické výzvy regiónu, a to aj tým, že sa zabráni vplyvu vonkajších aktérov bez toho, aby sa predurčilo tempo alebo výsledok procesu rozširovania;
3.	víta zostavenie nového zhromaždenia a vlády Kosova 12. februára 2026 po predčasných parlamentných a demokratických voľbách, ktoré sa konali v decembri 2025, a po viac ako rok trvajúcej patovej politickej situácii a hlbokej politickej polarizácii; vyjadruje však poľutovanie nad ochromeným politickým procesom počas roku 2025, ktorý bol pre Kosovo „strateným rokom“; ďalej vyjadruje poľutovanie nad tým, že národné zhromaždenie v ústavnej lehote nezvolilo nového prezidenta; berie na vedomie rozpustenie národného zhromaždenia prezidentským dekrétom zo 6. marca 2026 a následný rozsudok ústavného súdu, ktorým sa toto rozhodnutie zrušilo a poslanci zhromaždenia dostali 34 dní na zvolenie nového prezidenta, inak by sa v krajine museli konať nové voľby; berie na vedomie neúspešné pokusy o zvolenie prezidenta v tejto lehote a následné oznámenie nových parlamentných volieb na 7. júna 2026;
4.	okrem toho víta skutočnosť, že Národné zhromaždenie Kosova 13. februára 2026 ratifikovalo dohody v rámci nástroja na podporu reforiem a rastu; konštatuje, že Kosovu sa tým otvára cesta k prístupu k značným grantom a zvýhodneným úverom zameraným na presadzovanie kľúčových reforiem, k urýchleniu jeho hospodárskej konvergencie a dosiahnutie ďalšieho pokroku na jeho európskej ceste; vyjadruje hlboké poľutovanie nad tým, že vzhľadom na „stratený rok“ a s ohľadom na možnú stratu ďalších mesiacov v dôsledku volebnej kampane krajina nemusí byť schopná v stanovených termínoch uskutočniť všetky potrebné reformy, čím by riskovala stratu významných objemov finančnej podpory v rámci nástroja na podporu reforiem a rastu;
5.	zdôrazňuje, že dôveryhodné rozširovanie sa opiera o proces založený na zásluhách, ktorý si vyžaduje trvalé a nezvratné reformné úsilie a dôsledné vykonávanie reforiem, ktoré spĺňajú normy EÚ, najmä kodanské kritériá; vyzýva Kosovo, aby urýchlilo svoj pokrok pri vykonávaní reforiem súvisiacich s EÚ, najmä v oblastiach právneho štátu, základných slobôd a boja proti korupcii, najmä korupcii na najvyššej úrovni, a aby pokračovalo v úsilí posilnením svojho záväzku voči európskym hodnotám a normám; zdôrazňuje, že akákoľvek predvstupová pomoc a súvisiaca finančná pomoc musia zostať prísne podmienené merateľnými a overiteľnými výsledkami v týchto oblastiach; v tejto súvislosti pripomína dôležitosť dodržiavania zásad právneho štátu, zaručenia rešpektovania názorov všetkých a účinného uplatňovania zákonov v praxi; zdôrazňuje, že je nevyhnutné prehodnotiť priority a dosiahnuť hmatateľný pokrok v týchto reformách, aby Kosovo posilnilo svoje väzby s Európou a dosiahlo pokrok na ceste vedúcej k pristúpeniu k EÚ; zdôrazňuje, že rozšírenie zahŕňa aj dôkladnú prípravu zo strany inštitúcií EÚ a členských štátov s cieľom zabezpečiť úspešnú integráciu potenciálnych nových členov, a to pri rešpektovaní hospodárskej stability vnútorného trhu, sociálnych a environmentálnych noriem a riadneho fungovania inštitúcií EÚ;
6.	podporuje žiadosť Kosova o členstvo v EÚ predloženú v decembri 2022; opakuje svoju výzvu členským štátom v rámci Rady, aby vyzvali Komisiu, aby bez zbytočného odkladu predložila svoj dotazník a svoje stanovisko k opodstatnenosti žiadosti krajiny o členstvo, a aby vyzvali Radu, aby následne konala rýchlo, a to aj udelením štatútu kandidátskej krajiny po splnení príslušných kritérií; vyzýva päť členských štátov, ktoré ešte neuznali nezávislosť Kosova, aby tak bezodkladne urobili a umožnili mu tak postupovať za rovnakých podmienok ako ostatné kandidátske krajiny; pripomína poradné stanovisko Medzinárodného súdneho dvora z 22. júla 2010, v ktorom sa uvádza, že jednostranné vyhlásenie nezávislosti Kosova nie je porušením všeobecného medzinárodného práva;
7.	opakuje, že plne podporuje žiadosť Kosova o členstvo v Rade Európy a jeho plán strategického smerovania k pripojeniu sa k programu NATO Partnerstvo za mier a jeho žiadosti o členstvo v ďalších medzinárodných organizáciách; vyzýva príslušné organizácie, ako aj členské štáty, aby tieto žiadosti aktívne podporili; konštatuje, že zblížením Kosova s NATO sa posilní európska bezpečnosť; vyzýva Komisiu a úrad EÚ v Kosove, aby zintenzívnili svoje úsilie o zviditeľnenie a lepšie pochopenie úlohy EÚ, ako aj konkrétnych výhod posilneného partnerstva medzi EÚ a Kosovom; naliehavo vyzýva Srbsko, aby nenamietalo proti členstvu Kosova v Rade Európy a ďalších medzinárodných organizáciách, čo by bolo v rozpore s dohodou medzi Kosovom a Srbskom z roku 2023 o normalizácii vzťahov;
8.	oceňuje Kosovo ako spoľahlivého partnera EÚ, čo dokazuje jeho pokračujúce dobrovoľné zosúlaďovanie sa so spoločnou zahraničnou a bezpečnostnou politikou (SZBP) EÚ, vrátane pokračujúceho vykonávania reštriktívnych opatrení EÚ voči Rusku a Bielorusku, jasného odsúdenia útočnej vojny Ruska proti Ukrajine a trvalo vysokej úrovne verejnej podpory integrácie do EÚ medzi jeho občanmi; očakáva, že Kosovo bude pokračovať v tomto zosúlaďovaní a v úsilí o obmedzenie ruskej hrozby;
9.	víta podpísanie trojstranného vyhlásenia o spolupráci v oblasti obrany medzi Kosovom, Albánskom a Chorvátskom z 18. marca 2025, ktorého cieľom je posilniť obranné spôsobilosti a zlepšiť spoluprácu v boji proti hybridným hrozbám;
10.	víta dlho odkladané rozhodnutie zrušiť opatrenia EÚ voči Kosovu, a to vrátane 216 miliónov EUR v rámci prioritných zmlúv a programovania, ktoré boli uvoľnené v decembri, a zostávajúcich 205 miliónov EUR, ktoré boli uvoľnené začiatkom roka 2026; domnieva sa, že tieto opatrenia boli v jasnom rozpore s preukázaným záväzkom Kosova voči európskym hodnotám a jeho zosúladením s politikami EÚ a už neboli opodstatnené vzhľadom na to, že boli splnené všetky potrebné požiadavky; berie na vedomie negatívny vplyv týchto opatrení na kosovskú spoločnosť, najmä na miestne komunity, organizácie občianskej spoločnosti a malé a stredné podniky (MSP); kladie si otázku, prečo chýba transparentnosť a predvídateľnosť, verejnosť nie je dostatočne informovaná a trvanie opatrení sa predlžuje, hoci Kosovo spĺňa požiadavky stanovené EÚ;
Demokracia a právny štát
11.	víta celkové pozitívne hodnotenie priebehu parlamentných a komunálnych volieb v roku 2025 a konštatuje, že prebehli pokojným, súťaživým a inkluzívnym spôsobom v rámci revidovaného volebného rámca v súlade s predchádzajúcimi odporúčaniami volebnej pozorovateľskej misie EÚ; vyjadruje uznanie orgánom za zavedenie elektronického hlasovacieho systému v Kosove; konštatuje však, že v priebehu volieb boli zistené určité nedostatky a naliehavo žiada kosovské orgány, aby ich zohľadnili pri organizácii budúcich volieb;
12.	víta účasť kosovských Srbov v parlamentných a komunálnych voľbách v roku 2025 a prevzatie funkcie štyrmi novozvolenými srbskými starostami v obciach so srbskou väčšinou na severe Kosova po ich albánskych predchodcoch; vyjadruje však znepokojenie nad nátlakom vyvíjaným na voličov závislých od srbskej sociálnej pomoci a zamestnania, aby v parlamentných voľbách vo februári 2025 hlasovali za zástupcov strany Srpska Lista;
13.	vyjadruje poľutovanie nad pokračujúcimi pokusmi o politizáciu nezávislých inštitúcií vrátane ústrednej volebnej komisie a nad nedostatkami v riadení nezávislej komisie pre médiá; vyzýva Kosovo, aby ďalej zosúlaďovalo právny rámec, ktorým sa riadi nezávislá komisia pre médiá, s odporúčaniami Rady Európy a s normami EÚ s cieľom posilniť regulačnú nezávislosť, právnu istotu a dôveru verejnosti v dohľad nad médiami; vyzýva orgány, aby zabezpečili vymenúvania vychádzajúce zo zásluh, transparentnosť vo výberových konaniach a plné rešpektovanie nezávislosti týchto inštitúcií; zdôrazňuje, že odolné demokratické inštitúcie sú prvou obrannou líniou proti manipulácii informačného prostredia, skrytému ovplyvňovaniu a politicky motivovanému skresľovaniu verejnej diskusie; vyzýva Kosovo, aby vytvorilo inštitucionalizovaný rámec demokratickej odolnosti, ktorý by zahŕňal národné zhromaždenie, vládu, nezávislé regulačné orgány a volebnú správu, s jasne vymedzenými povinnosťami, pravidelnými posúdeniami rizík a verejným podávaním správ;
14.	víta skutočnosť, že organizácie občianskej spoločnosti pôsobia vo všeobecne priaznivom prostredí, a vyzýva orgány, aby zabezpečili, že občianska spoločnosť bude od raného štádia zmysluplne zapojená do prípravy a realizácie reforiem súvisiacich s EÚ; zdôrazňuje význam zvýšenej zodpovednosti a transparentnosti v súvislosti s verejným financovaním organizácií občianskej spoločnosti; zdôrazňuje, že občianska spoločnosť má zásadný význam pri podpore demokracie a pluralizmu a pri presadzovaní dobrej správy vecí verejných a spoločenského pokroku;
15.	vyjadruje uznanie orgánom za konzultácie s Benátskou komisiou o balíku návrhov zákonov o súdnictve vrátane zákona o Prokurátorskej rade Kosova; vyjadruje však pretrvávajúce znepokojenie nad obmedzeným vykonávaním stratégie v oblasti právneho štátu a nedostatočným pokračovaním reforiem zo strany vlády, nad neúplným zložením Súdnej rady Kosova a nad oneskoreniami vo vykonávaní reforiem v oblasti justície; vyjadruje znepokojenie nad tým, že vláda neprijala potrebný vykonávací akt, v ktorom by načrtla organizačnú štruktúru a mechanizmy spolupráce medzi špeciálnou vyšetrovacou jednotkou kosovskej polície a Úradom špeciálnej prokuratúry; víta pokrok dosiahnutý v súvislosti s vymenovaním nového predsedu Prokurátorskej rady Kosova a očakáva, že nové zloženie bude finalizované po obnovení práce národného zhromaždenia; víta prijatie 17 nových sudcov v Súdnej rade Kosova v transparentnom procese založenom na zásluhách a vyzýva prezidenta, aby bezodkladne potvrdil ich vymenovanie; naliehavo vyzýva Kosovo, aby prijalo rozhodné opatrenia na riešenie nedostatkov a zabezpečilo zosúladenie právnych predpisov o integrite a zodpovednosti súdnictva s európskymi normami a príslušnými odporúčaniami Benátskej komisie;
16.	víta skutočnosť, že Kosovo znížilo administratívne zaťaženie prostredníctvom vykonávania programu v oblasti prevencie a znižovania administratívneho zaťaženia na roky 2025 – 2028 a jeho akčného plánu na roky 2025 – 2026; víta toto zlepšenie a prijatie zmien zákona o verejných činiteľoch a vyzýva Kosovo, aby ďalej zlepšovalo verejnú správu a systém štátnej služby vychádzajúci zo zásluh; konštatuje, že strategický rámec Kosova pre verejnú správu síce existuje, no nevykonáva sa účinným spôsobom;
[bookmark: _Hlk227243576]17. 	vyjadruje hlboké znepokojenie nad celkovo nedostatočným pokrokom v boji proti korupcii; vyjadruje poľutovanie nad nedostatkom hmatateľného štrukturálneho pokroku v tejto oblasti napriek prijatým záväzkom a zdôrazňuje, že korupcia zostáva systémovým problémom, ktorý podkopáva fungovanie verejných inštitúcií a dôveru verejnosti; so znepokojením berie na vedomie pokles Kosova v indexe vnímania korupcie za rok 2025, v ktorom sa umiestnilo na 76. mieste zo 182 krajín a území, čo je o tri miesta nižšie ako v roku 2024, čo predstavuje znepokojujúci zvrat v doterajšom trende postupného zlepšovania, pričom sa však Kosovo stále radí pred niektoré ďalšie krajiny v regióne; vyzýva orgány, aby bezodkladne prijali a vykonali konkrétne, účinné a overiteľné opatrenia na posilnenie prevencie, vyšetrovania a stíhania korupcie; vyzýva najmä na urýchlené prijatie národnej protikorupčnej stratégie a akčného plánu na roky 2025 – 2028, intenzívnejšie využívanie majetkových priznaní a plánov integrity a účinnejšie uplatňovanie nástrojov konfiškácie v prípadoch korupcie; zdôrazňuje, že je potrebné posilniť nezávislosť a operačnú kapacitu orgánov pre boj proti korupcii a zabezpečiť účinnú koordináciu medzi prokuratúrou, políciou a finančnými spravodajskými jednotkami; upozorňuje na to, že predchádzajúce odporúčania Komisie týkajúce sa posilnenia kapacity Agentúry na predchádzanie korupcii a vykonávania protikorupčných právnych predpisov sa ešte len majú vykonať; vyzýva na neustále zlepšovanie kvality vyšetrovaní v prípadoch korupcie na vysokých miestach;
18.	je znepokojený skutočnosťou, že v boji proti organizovanej trestnej činnosti sa dosiahol len obmedzený pokrok; vyzýva na urýchlené prijatie národnej stratégie a akčného plánu boja proti organizovanej trestnej činnosti; zdôrazňuje význam boja proti zločineckým sieťam posilnením medzinárodnej spolupráce prostredníctvom výmeny spravodajských informácií a posilnením spolupráce aktérov v oblasti presadzovania práva a trestného stíhania; vyzýva susedné krajiny Kosova, aby umožnili Kosovu zapojiť sa do medzinárodnej spolupráce na všetkých úrovniach s cieľom maximalizovať účinok boja proti organizovanej trestnej činnosti; zdôrazňuje potrebu prehĺbiť spoluprácu v oblasti boja proti drogám; vyzýva na ďalšie zosúladenie v oblasti boja proti terorizmu;
19.	zdôrazňuje pokračujúce úsilie misie EULEX, ktorá pomáha kosovským orgánom pri vytváraní udržateľných a nezávislých inštitúcií právneho štátu; konštatuje, že pretrvávajúcimi problémami vrátane obmedzených právomocí v oblasti presadzovania práva sa obmedzil vplyv jej práce; vyzýva na neustále prehodnocovanie pridanej hodnoty, rozsahu pôsobnosti a strategických cieľov misie s cieľom zabezpečiť jej relevantnosť a efektívnosť;
20.	vyjadruje znepokojenie nad hlásenými prípadmi neprimeraného použitia sily a zneužitia právomoci zo strany niektorých príslušníkov kosovskej polície na severe Kosova; vyzýva kosovskú políciu, aby zabezpečila, že jej personál bude v plnej miere dodržiavať všetky požiadavky týkajúce sa právneho štátu a ľudských práv; pripomína spoločnú zodpovednosť všetkých politických zástupcov a všetkých ľudí v Kosove za dodržiavanie mieru a právneho štátu;
Základné slobody a ľudské práva
21.	konštatuje, že hoci je právny a inštitucionálny rámec pre ľudské práva vo všeobecnosti zavedený, jeho uplatňovanie je stále nedostatočné; víta prijatie stratégie na ochranu a podporu práv komunít; víta skutočnosť, že Kosovo vykonalo rozsudok Ústavného súdu o vlastníctve pozemkov kláštora Dečani; vyzýva Kosovo, aby investovalo do účinnejšieho vykonávania rámca pre ľudské práva;
22.	uznáva, že kosovská ústava je z hľadiska práv menšín veľmi progresívna; v tejto súvislosti s poľutovaním konštatuje, že petícia podpísaná takmer 500 ľuďmi, ktorí sa historicky považujú za Bulharov, a ktorá bola zaregistrovaná v národnom zhromaždení Kosova v januári 2023, doteraz nebola posúdená, a odporúča, aby sa ich práva zakotvili v právnych predpisoch a zabezpečovali aj v praxi s cieľom chrániť historickú, kultúrnu a politickú identitu bulharskej menšiny; vyzýva Kosovo, aby zabezpečilo, že všetky menšiny uznané podľa zákona o ochrane práv menšín a členovia ich komunít budú plne začlenené do ústavy krajiny;
23.	poznamenáva, že väzenský systém v Kosove je vo všeobecnosti v súlade so štandardnými minimálnymi pravidlami OSN a Rady Európy; vyzýva na lepšiu ochranu práv väzňov, najmä väzenkýň, väzňov patriacich k menšine a väzňov s problémami v oblasti duševného zdravia;
[bookmark: _Hlk227248502]24.	zdôrazňuje, že je potrebné posilniť vykonávanie právnych predpisov na ochranu práv zraniteľných skupín a osôb patriacich k menšinovým spoločenstvám, najmä pokiaľ ide o ich zastúpenie vo verejných inštitúciách a používanie jazykov, a to aj zabezpečením rovnakého a účinného prístupu k štátnemu vzdelávaniu v ich materinskom jazyku, ako aj prístupu k zdravotnej starostlivosti a verejným službám, rešpektovaním jazykových a vlastníckych práv, primeraným zastúpením v ústrednej a miestnej správe a ochranou hmotného a nehmotného, náboženského, tradičného a kultúrneho dedičstva; vyzýva Kosovo, aby zintenzívnilo úsilie poskytovať menšinám rovnaké príležitosti a primerané zastúpenie v politickom a kultúrnom živote, vo verejných médiách, v správe a súdnictve; vyzýva na ochranu náboženských menšín v Kosove a na zabezpečenie prístupu k miestam bohoslužieb;
25.	vyjadruje poľutovanie nad tým, že ženy z menšinových skupín, najmä z komunít Rómov, Aškalov a Egypťanov, čelia mnohým formám diskriminácie, najmä v oblasti vzdelávania, zamestnanosti a prístupu k zdravotnej starostlivosti; vyjadruje obavy, že menšinové komunity nie sú primerane zastúpené v správe Kosova a že počet žien vo vedúcich funkciách je naďalej nízky;
26.	vyzýva Kosovo, aby posilnilo vykonávanie existujúcich mechanizmov na ochranu práv menšinových komunít, náboženských komunít a komunity LGBTIQ+ finalizáciou nového občianskeho zákonníka, ktorého prijatie je stále v štádiu schvaľovania; je naďalej znepokojený tým, že diskriminačný jazyk namierený proti ženám a LGBTIQ+ osobám pretrváva;
27.	zdôrazňuje potrebu posilniť rodovú rovnosť a práva žien v Kosove; konštatuje, že právny a inštitucionálny rámec pre rodovú rovnosť a boj proti rodovo motivovanému násiliu je z veľkej časti zavedený; víta zvýšenie finančných prostriedkov na špecializované podporné služby vrátane útulkov pre obete rodovo motivovaného násilia, plne funkčnú databázu zaznamenávajúcu prípady domáceho násilia a prebiehajúce úsilie o zvyšovanie informovanosti; vyjadruje však znepokojenie nad tým, že rodovo motivované násilie pretrváva a že vykonávanie a presadzovanie práva zostávajú nedostatočné, najmä vzhľadom na to, že ženy, najmä ženy z menšinových komunít, naďalej čelia viacerým formám diskriminácie;
28.	opakuje svoju výzvu orgánom na zlepšenie vnútorného dialógu a skutočnú priamu spoluprácu s nezávislými organizáciami občianskej spoločnosti kosovských Srbov, najmä na severe, s cieľom vybudovať dôveru, zlepšiť každodenný život kosovských Srbov a úspešne ich integrovať;
29.	vyjadruje uznanie vláde za schválenie stratégie v oblasti práv osôb so zdravotným postihnutím na roky 2025 – 2030 a súvisiaceho akčného plánu na roky 2025 – 2027; vyjadruje však poľutovanie nad tým, že Kosovo doteraz neprijalo Dohovor OSN o právach osôb so zdravotným postihnutím; vyjadruje znepokojenie nad nedostatočným zosúladením Kosova s acquis EÚ v tejto oblasti a nad diskrimináciou a prekážkami, ktorým čelia osoby so zdravotným postihnutím vrátane detí v prístupe k vzdelávaniu, zdravotnej starostlivosti a sociálnym službám; vyzýva orgány, aby posilnili ochranu ich práv a prijali návrh zákona o uznávaní postavení, službách a dávkach;
30.	zdôrazňuje, že je dôležité chrániť multikultúrne dedičstvo Kosova vrátane dedičstva chorvátskej komunity a zároveň podporovať udržateľný miestny rozvoj a zapojenie komunity; víta projekt financovaný EÚ, ktorý sa realizuje v rámci Rozvojového programu Organizácie Spojených národov s cieľom zachovať a oživiť kultúrne dedičstvo mesta Janjevo;
31.	vyjadruje poľutovanie nad tým, že nový návrh zákona o učebniciach stále čaká na prijatie Národným zhromaždením Kosova; vyjadruje znepokojenie nad tým, že vykonávanie stratégie Kosova v oblasti vzdelávania na roky 2022 – 2026 sa oneskoruje a že financovanie základného štátneho vzdelávania sa neustále znižuje; vyzýva Kosovo, aby dokončilo prijímanie návrhu zákona o učebniciach, ako aj revíziu súčasných učebníc a zabezpečilo udržateľné a systematické vzdelávanie učiteľov;
32.	berie na vedomie pluralitný mediálny priestor v Kosove, ale zdôrazňuje, že je naďalej krehký a vystavený rôznym tlakom; vyjadruje hlboké poľutovanie nad nedostatočným pokrokom pri zabezpečovaní slobody prejavu a účinnej ochrany novinárov; vyjadruje poľutovanie nad tým, že Kosovo sa vo svetovom rebríčku slobody médií za rok 2025 prepadlo o 24 miest na 99. miesto, čo je výrazný a znepokojivý pokles; konštatuje, že sloboda tlače je základnou európskou hodnotou a že Kosovo musí prijať účinnejšie opatrenia na jej ochranu, než aké prijíma v súčasnosti;
33.	opätovne vyjadruje vážne znepokojenie nad zhoršovaním mediálneho prostredia a atmosféry, v ktorej pracujú odborníci v oblasti informácií, a najmä nad útokmi a hrozbami voči novinárom a pracovníkom médií vrátane používania urážlivého jazyka zameraného na médiá zo strany vysokopostavených kosovských úradníkov počas volebnej kampane; vyjadruje poľutovanie nad tým, že návrh zákona o ochrane novinárskych zdrojov stále čaká na prijatie, v dôsledku čoho novinári nemajú primeranú právnu ochranu; zdôrazňuje, že voči fyzickým útokom na novinárov musí existovať nulová tolerancia, a vyzýva na dôraznejšie vyšetrovanie a stíhanie všetkých hrozieb voči pracovníkom médií a na zosúladenie právnych predpisov v oblasti médií s acquis EÚ, najmä s európskym aktom o slobode médií[footnoteRef:8] a smernicou EÚ proti strategickým žalobám proti verejnej účasti (Anti-SLAPP)[footnoteRef:9], ako aj s ďalšími príslušnými medzinárodnými záväzkami v oblasti ľudských práv; v tejto súvislosti vyzýva orgány, aby prijali okamžité a konkrétne opatrenia na zaručenie nezávislosti médií, boj proti zastrašovaniu a zabezpečenie rámca priaznivého pre slobodnú a pluralitnú žurnalistiku; [8:  	Nariadenie Európskeho parlamentu a Rady (EÚ) 2024/1083 z 11. apríla 2024, ktorým sa stanovuje spoločný rámec pre mediálne služby na vnútornom trhu a mení smernica 2010/13/EÚ (Európsky akt o slobode médií) (Ú. v. EÚ L, 2024/1083, 17.4.2024, ELI: http://data.europa.eu/eli/reg/2024/1083/oj).]  [9:  	Smernica Európskeho parlamentu a Rady (EÚ) 2024/1069 z 11. apríla 2024 o ochrane osôb zapojených do verejnej účasti pred zjavne neopodstatnenými nárokmi alebo zneužívajúcimi súdnymi konaniami („strategické žaloby proti verejnej účasti“) (Ú. v. EÚ L, 2024/1069, 16.4.2024, ELI: http://data.europa.eu/eli/dir/2024/1069/oj).] 

34.	vyjadruje vážne znepokojenie nad správami o nátlaku politických subjektov a organizovaných zločineckých skupín na novinárov, ktorý viedol k autocenzúre; konštatuje, že novinári sa môžu vyhýbať kritickému investigatívnemu spravodajstvu z dôvodu obáv o svoju fyzickú bezpečnosť či istotu pracovného miesta; ďalej upozorňuje na správy, že verejné orgány môžu stiahnuť reklamu z médií, ktoré uverejňujú kritický obsah, čím na ne vyvíjajú nepriamy ekonomický tlak;
[bookmark: _Hlk231922376]35.	vyjadruje znepokojenie nad tým, že prijatie návrhu zákona o Kosovskom rozhlase a televízii (RTK), verejnoprávnom vysielateľovi Kosova, zostáva otvorené, a preto vyzýva na jeho urýchlené prijatie; zdôrazňuje, že je potrebné zabezpečiť udržateľné financovanie a nezávislosť verejnoprávneho vysielateľa; vyjadruje poľutovanie nad tým, že pozícia generálneho riaditeľa RTK je od septembra 2024 neobsadená a že rada RTK nie je od decembra 2024 uznášaniaschopná, v dôsledku čoho je verejnoprávny vysielateľ fakticky nefunkčný a nemôže plniť svoju úlohu; vyzýva na vyvážený, reprezentatívny a politicky nezávislý dohľad nad RTK; vyzýva kosovské orgány, aby v transparentnom procese založenom na zásluhách vymenovali členov rady a generálneho riaditeľa RTK, čím sa zaručí účinné fungovanie verejnoprávneho vysielania v Kosove; zdôrazňuje, že akákoľvek reforma týkajúca sa verejnoprávneho vysielateľa musí chrániť redakčnú nezávislosť, brániť politickému vplyvu a zabezpečiť udržateľné a transparentné financovanie;
36.	so znepokojením konštatuje, že v správe o obchodovaní s ľuďmi za rok 2025 sa zdôrazňuje, že príslušné orgány v Kosove v plnej miere nesplnili minimálne normy na odstránenie obchodovania s ľuďmi, a to napriek tomu, že preukázali zvýšené úsilie vrátane zvýšeného počtu trestných stíhaní a posilnených opatrení na podporu obetí;
37.	vyjadruje znepokojenie nad nárastom dezinformácií, ktoré šíria zahraniční aktéri v krajinách v regióne, a to aj v súvislosti s napätím medzi etnikami, najmä zo zdrojov prepojených so štátnymi orgánmi Ruska a Srbska a predovšetkým počas volebných období, čo ďalej prispieva k politickej polarizácii; vyjadruje pretrvávajúce vážne znepokojenie nad škodlivým zahraničným zasahovaním, destabilizačným úsilím a hybridnými hrozbami vrátane dezinformácií generovaných umelou inteligenciou a koordinovaných online kampaní zameraných na ovplyvňovanie politických procesov a verejnej mienky; požaduje posilnenú inštitucionálnu reakciu a zlepšenie mediálnej gramotnosti, čo sa má dosiahnuť prostredníctvom opatrení vrátane posilnenej odbornej prípravy učiteľov a moderných vzdelávacích zdrojov a zlepšenej spolupráce s nezávislými médiami, organizáciami overujúcimi fakty a príslušnými programami EÚ s cieľom podporovať kritické myslenie a zodpovedné zapájanie sa do digitálneho prostredia; vyzýva Kosovo a jeho regionálnych partnerov, aby zostali jednotní a ďalej posilňovali regionálnu spoluprácu, ako aj európsku spoluprácu s Kosovom v boji proti vonkajším hrozbám, dezinformáciám, zahraničnému zasahovaniu a kybernetickým a hybridným hrozbám, ktoré sa snažia podkopať európsku perspektívu krajiny a regiónu;
38.	oceňuje aktívne zapojenie Kosova do viacerých iniciatív regionálnej spolupráce, ako sú Stredoeurópska dohoda o voľnom obchode, Energetické spoločenstvo, Dopravné spoločenstvo, proces spolupráce v juhovýchodnej Európe a Rada pre regionálnu spoluprácu;
39.	vyjadruje uznanie orgánom Kosova za úspešné vykonávanie plánu na udržateľné riešenie problému nedovolenej držby a zneužívania ručných a ľahkých zbraní strelných zbraní a munície a nedovoleného obchodovania s nimi na západnom Balkáne; víta vysokú úroveň dodržiavania pravidiel stanovených v protokole OSN o strelných zbraniach;
Zmierenie a dobré susedské vzťahy
40.	pripomína, že normalizácia vzťahov so Srbskom a vykonávanie všetkých dohôd dosiahnutých v rámci dialógu medzi Belehradom a Prištinou zostávajú neoddeliteľnou súčasťou a základným a nevyhnutným prvkom európskej perspektívy Kosova; zdôrazňuje, že konkrétny, trvalý a overiteľný pokrok v tejto oblasti je životne dôležitý pre posilnenie regionálnej stability a dosiahnutie pokroku v európskej perspektíve krajiny; zdôrazňuje, že normalizáciu nemožno vnímať ako druhoradú záležitosť, ale musí zostať absolútnou politickou prioritou; zdôrazňuje, že je dôležité ďalej posilňovať sprostredkovateľské úsilie EÚ medzi stranami s cieľom prekonať súčasnú patovú situáciu;
41.	opakuje svoju plnú podporu dialógu, ktorý sprostredkúva EÚ, a víta predĺženie mandátu Petra Sørensena ako osobitného zástupcu EÚ pre dialóg medzi Belehradom a Prištinou do 29. februára 2028;
42.	opakuje výzvu na zlepšenie kvality dialógu zapojením žien, väčšou transparentnosťou voči verejnosti a zmysluplným zapojením občianskej spoločnosti;
43.	opätovne zdôrazňuje význam konštruktívneho zapojenia orgánov Kosova a Srbska v záujme pokročenia vo vykonávaní dohody o ceste k normalizácii vzťahov, ktorá je naďalej platná a právne záväzná pre obe strany, a vykonávacej prílohy k nej; vyzýva Kosovo aj Srbsko, aby v plnej miere vykonali dohody z Bruselu a Ochridu vrátane prostredníctvom zriadenia združenia/spoločenstva obcí so srbskou väčšinou a stiahnutia námietok Srbska voči členstvu Kosova v regionálnych a medzinárodných organizáciách a aby sa vyhli jednostranným krokom, ktoré by mohli narušiť proces dialógu;
44.	víta dohodu dosiahnutú 14. marca 2026 o vykonávaní kosovských právnych predpisov o cudzincoch, ktorou sa zavádzajú zmierňujúce opatrenia pre príslušníkov srbskej komunity; konštatuje, že táto dohoda pomáha zabezpečiť kontinuitu prístupu k verejným službám a zabraňuje riziku faktického vylúčenia kosovských Srbov; zdôrazňuje, že takéto riešenia prispievajú k budovaniu dôvery a predstavujú pozitívny krok k normalizácii vzťahov medzi Belehradom a Prištinou a k podpore dobrých susedských vzťahov;
45.	berie na vedomie nekoordinované zatvorenie desiatok inštitúcií podporovaných Srbskom na severe Kosova;
46.	očakáva, že Srbsko bude plne spolupracovať s Kosovom, aby konečne postavili pred súd páchateľov teroristického útoku v Banjske v roku 2023; odsudzuje skutočnosť, že Srbsko doteraz nestíhalo vinníkov, najmä Milana Radoičića, bývalého podpredsedu strany Srpska Lista; opätovne zdôrazňuje, že všetky osoby zodpovedné za násilné činy musia byť vzaté na zodpovednosť a musia bezodkladne čeliť spravodlivosti v súlade so zásadami právneho štátu a s riadnym súdnym procesom; dôrazne odsudzuje útok na kanál Ibër-Lepenc/Ibar-Lepenac na severe Kosova z novembra 2024 a žiada, aby boli páchatelia urýchlene zadržaní a postavení pred súd; vyzýva Srbsko, aby bezodkladne odpovedalo na žiadosť Kosova z januára 2025 o vzájomnú právnu pomoc v súvislosti s týmto útokom a aby plne spolupracovalo pri vyšetrovaní;
[bookmark: _Hlk227242454]47.	berie na vedomie skutočnosť, že osud až 1 590 nezvestných osôb zostáva nevyriešený, pričom od apríla 2024 do konca vykazovaného obdobia v septembri 2025 sa vyriešilo len 26 prípadov nezvestných osôb; vyzýva Kosovo aj Srbsko, aby sa konštruktívne a v dobrej viere zapojili do všetkých technických diskusií zameraných na objasnenie osudu zostávajúcich nezvestných osôb, a to aj prostredníctvom pracovnej podskupiny pre forenzné otázky, a aby sa zdržali akéhokoľvek politizovania; víta prvé zasadnutie spoločnej komisie pre nezvestné osoby, ktoré zvolali hlavní vyjednávači Kosova a Srbska v januári 2026 v rámci dialógu sprostredkovaného EÚ, a vyzýva na ďalšiu spoluprácu s cieľom urýchliť identifikáciu masových hrobov a výmenu informácií; 
48.	vyzýva Srbsko, aby sprístupnilo a zdieľalo všetku príslušnú policajnú, vojenskú a archívnu dokumentáciu týkajúcu sa vojny v Kosove v rokoch 1998 – 1999 s cieľom podporiť pravdu, spravodlivosť a zodpovednosť, a to aj v prípadoch sexuálneho násilia počas konfliktu; konštatuje, že všeobecná dohoda o zdieľaní takýchto informácií sa ešte nezačala uplatňovať, a vyjadruje znepokojenie nad predĺžením obdobia utajovania informácií, čo predstavuje riziko ďalšieho oddialenia výkonu spravodlivosti a uznania obetí; 
49. 	pripomína, že je dôležité zabezpečiť úplný prístup k archívom juhoslovanskej tajnej služby (UDBA) a tajnej služby Juhoslovanskej ľudovej armády (KOS) vrátane archívov uchovávaných v Prištine a v Belehrade, s cieľom dôkladne vyšetriť a riešiť zločiny a zločinecké organizácie z obdobia komunizmu; zdôrazňuje, že otvorenie týchto archívov v celom regióne by prispelo k hľadaniu pravdy, spravodlivosti pre obete, zmiereniu a upevneniu demokratickej správy vecí verejných; 
50.	vyzýva Kosovo, aby sa naďalej zapájalo do viacerých iniciatív regionálnej spolupráce; opätovne zdôrazňuje význam mierových síl v Kosove pod vedením NATO pre širšiu bezpečnosť a oceňuje ich trvalé úsilie o budovanie a udržiavanie bezpečného prostredia v Kosove a v regióne západného Balkánu vo všeobecnosti; pripomína význam misie pre pokračujúci rozvoj kosovských bezpečnostných síl prostredníctvom poskytovania poradenstva, odbornej prípravy a budovania kapacít; vyzýva členské štáty, ktoré prispievajú k mierovým silám v Kosove, aby neznižovali svoju prítomnosť;
51.	vyzýva na obnovenie úsilia v oblasti ochrany náboženského a kultúrneho dedičstva v Kosove vrátane pravoslávnych, islamských, katolíckych a iných pamiatok ako súčasti širšieho záväzku k pluralizmu, zmiereniu a rešpektovaniu spoločného kultúrneho dedičstva Európy;
Sociálno-ekonomické reformy
52.	konštatuje, že Kosovo je mierne pripravené v oblastiach hospodárskej a menovej politiky a konkurencieschopnosti; zdôrazňuje, že Kosovo musí zosúladiť svoj fiškálny rámec s acquis EÚ a riešiť štrukturálne nedostatky, najmä obmedzenú výrobnú základňu a sťažený prístup MSP k financovaniu; zdôrazňuje význam zabezpečenia udržateľného hospodárskeho rastu, znižovania nezamestnanosti a posilňovania systému sociálnej ochrany krajiny v súlade so sociálnym acquis EÚ; zdôrazňuje, že musí uskutočniť rozsiahlejšie reformy na riešenie zostávajúcich štrukturálnych nedostatkov;
53.	víta zistenie Komisie, že Kosovo dosiahlo určitý pokrok v rozvoji fungujúceho trhového hospodárstva, predovšetkým prostredníctvom väčšieho rastu, zdravého a odolného bankového sektora, obmedzenia formálneho sektora a rýchlejšieho riešenia obchodných sporov; berie na vedomie pretrvávanie neformálneho hospodárstva a vyzýva orgány, aby poskytli inšpektorátu práce potrebné zdroje, ktoré mu umožnia plne vykonávať jeho funkcie;
54.	víta skutočnosť, že obchodný súd v Kosove účinne rieši prípady týkajúce sa práv duševného vlastníctva; vyzýva obchodný súd, aby naďalej spolupracoval s Úradom Európskej únie pre duševné vlastníctvo (EUIPO);
55.	žiada, aby sa zabezpečila primeraná ochrana práce, spravodlivé mzdy a presadzovanie pracovného práva v súlade s normami EÚ; vyjadruje poľutovanie nad tým, že sociálny dialóg v Kosove je naďalej obmedzený; žiada cielenú podporu na budovanie kapacít sociálnych partnerov; vyzýva kosovské orgány, aby právne a prakticky zaručili nezávislosť a legitímnu úlohu reprezentatívnych odborových zväzov a základné práva pracovníkov vrátane práva na kolektívne vyjednávanie vo verejnom aj v súkromnom sektore; vyzýva kosovské orgány, aby obnovili mandát Hospodárskej a sociálnej rady, podporovali sociálny dialóg a využívali Nástroj na podporu reforiem a rastu pre západný Balkán na pomoc pri budovaní kapacít sociálnych partnerov;
56.	víta konsolidáciu systému odmeňovania v rámci zákona o platoch vo verejnom sektore; vyjadruje však poľutovanie nad tým, že klasifikácia pracovných miest, systematizácia pozícií a rozhodnutie Ústavného súdu o protiústavných ustanoveniach zostávajú neriešené; vyzýva orgány, aby prijali návrh zákona o riadení verejných financií a aby do legislatívy začlenili hodnotenie fiškálnych rizík a metodiku verejných investícií;
57.	vyjadruje znepokojenie nad tým, že stredná dĺžka života pri narodení je stále nižšia ako priemer EÚ a že úmrtnosť detí je naďalej najvyššia v regióne a výrazne vyššia ako priemer EÚ; vyjadruje poľutovanie nad tým, že pokrok v oblasti všeobecne dostupnej zdravotnej starostlivosti je naďalej veľmi obmedzený a že v nej pretrváva značná neefektívnosť; vyzýva orgány, aby zabezpečili lepší prístup k službám zdravotnej starostlivosti pre všetkých občanov;
58.	vyzýva Kosovo, aby stanovilo vysokokvalitné odborné vzdelávanie, silnejšie prepojenie medzi vzdelávaním a potrebami trhu práce a cielenú podporu mladých podnikateľov a výskumných pracovníkov ako priority s cieľom vytvoriť dôveryhodné vyhliadky pre mladých ľudí v krajine;
59.	nabáda Kosovo, aby pokračovalo v uzatváraní dohôd o koordinácii sociálneho zabezpečenia s členskými štátmi EÚ;
60.	konštatuje, že Kosovo dosiahlo určitý pokrok v príprave na digitálnu transformáciu vrátane rozšírenia online služieb a pokrytia 5G; vyjadruje poľutovanie nad tým, že len 10 % verejných služieb sa v súčasnosti poskytuje online a že digitalizácia je naďalej fragmentovaná; zdôrazňuje, že je potrebné, aby sa Kosovo zosúladilo s príslušnými právnymi predpismi EÚ v oblasti digitálnych technológií vrátane európskeho kódexu elektronických komunikácií, smernice NIS 2, súboru nástrojov EÚ pre kybernetickú bezpečnosť 5G, aktu o digitálnych službách, aktu o digitálnych trhoch a európskeho rámca digitálnej identity; vyjadruje poľutovanie nad tým, že Kosovo prijalo len 8 zo 14 sekundárnych právnych predpisov vyplývajúcich zo zákona o kybernetickej bezpečnosti a že Agentúra pre kybernetickú bezpečnosť a Národná rada pre kybernetickú bezpečnosť stále nie sú plne funkčné; vyzýva na prijatie komplexnej stratégie pre elektronickú verejnú správu zosúladenej s normami EÚ a na zlepšenie interoperability systémov verejnej správy; vyzýva Kosovo, aby intenzívnejšie podporovalo digitalizáciu a ďalej rozvíjalo bezpečné digitálne verejné služby;
61.	víta prvé kroky Kosova k strategickejšiemu prístupu k výskumu a inováciám vrátane začatia financovania opatrení na podporu inovácií a účasti Kosova v sieti európskych centier digitálnych inovácií;
62.	víta návrh Komisie na začatie rokovaní o rozšírení systému roamingu za vnútroštátne ceny EÚ na západný Balkán vrátane Kosova s cieľom priniesť hmatateľné výhody občanom a podnikom a posilniť regionálnu prepojenosť; konštatuje, že táto iniciatíva vychádza z existujúcich regionálnych roamingových opatrení; vyzýva na urýchlené prijatie mandátov na rokovania a včasné uzavretie dohôd s cieľom zabezpečiť rýchlu a účinnú integráciu do režimu EÚ „roaming za vnútroštátne ceny“;
Energetika, životné prostredie, udržateľný rozvoj a prepojenosť
63.	konštatuje, že Kosovo je naďalej značne závislé od zastaraných uhoľných tepelných elektrární a musí urýchliť investície do energetickej efektívnosti; víta skutočnosť, že sa dosiahol určitý pokrok v odvetví energetiky, najmä spustením aukcie veternej elektrárne s výkonom 100 MW; naliehavo vyzýva Kosovo, aby urýchlilo svoju zelenú transformáciu a výrazne znížilo svoju závislosť od fosílnych palív a uhoľných elektrární; vyzýva EÚ, aby zintenzívnila svoje úsilie s cieľom pomôcť Kosovu dosiahnuť tieto ciele; vyzýva vládu Kosova, aby investovala do diverzifikovaného energetického mixu, ktorým sa posilní bezpečnosť dodávok; nabáda Kosovo, aby pokračovalo v úsilí o integráciu svojho trhu s elektrinou do európskych trhov, a to aj prostredníctvom účinného vykonávania reforiem trhu s elektrinou a posilnenej cezhraničnej spolupráce v odvetví elektrickej energie;
64.	nabáda Kosovo, aby posilnilo svoje inštitucionálne a administratívne kapacity na realizáciu strategických projektov v oblasti infraštruktúry, a to aj prostredníctvom využívania komplexných posúdení vplyvu na životné prostredie a opatrení v oblasti udržateľnosti vo fáze plánovania, a aby pokračovalo v realizácii rozpracovaných projektov v oblasti dopravnej prepojenosti a energetickej konektivity; vyzýva Komisiu a Kosovo, aby uprednostnili strategické projekty v oblasti prepojenosti západného Balkánu s európskymi dopravnými, energetickými a digitálnymi koridormi a čiernomorským regiónom, a to aj prostredníctvom energetických prepojení, opatrení na zvýšenie energetickej účinnosti, investícií do obnoviteľných zdrojov energie, integrácie do systému jednotnej oblasti platieb v eurách (SEPA) a zlepšenia prístupu MSP k financovaniu; zdôrazňuje, že tieto investície posilňujú sociálno-ekonomickú konvergenciu, geostrategickú odolnosť a európsku hospodársku bezpečnosť;
65.	naliehavo vyzýva Kosovo, aby rozšírilo chránené oblasti v krajine a zabezpečilo prijatie vhodných opatrení na správu chránených oblastí a lokalít kultúrneho a historického dedičstva s cieľom zachovať biodiverzitu vrátane hlavných biotopov kriticky ohrozeného rysa balkánskeho; víta trvalú spoluprácu Kosova so Severným Macedónskom a s Albánskom v súvislosti s cezhraničným národným parkom Šar planina; nabáda Kosovo, aby ešte zintenzívnilo a urýchlilo úsilie o spoluprácu so susednými krajinami pri vymedzovaní cezhraničných chránených oblastí a vypracúvaní jednotných cezhraničných plánov riadenia; naliehavo vyzýva Kosovo, aby zabezpečilo zmenu zákona o nakladaní s odpadmi a vykonávanie zákona o zmene klímy;
°
°     °
66.	poveruje svoju predsedníčku, aby postúpila toto uznesenie predsedovi Európskej rady, Komisii, podpredsedníčke Komisie/vysokej predstaviteľke Únie pre zahraničné veci a bezpečnostnú politiku, vládam a parlamentom členských štátov a prezidentovi, vláde a Národnému zhromaždeniu Kosova.

